Pxuket

Pxuket () - Tailandın Pxuket vilayətində şəhər və bu vilayətin inzibati mərkəzi. Talat Yai və Talat Nuea adlı iki hissədən ibarətdir.

Tarixi
Pxuketin əsası e.ə. I əsrdə hind kolonistləri tərəfindən qoyulmuşdur. Ptolemey III əsrdə bura səyahət etmiş və buranı Jang Si Lanq adı ilə qeyd etmişdi. Adanın coğrafi mövqeyi və təbii sərvətləri onu hər zaman diqqət mərkəzində saxlamışdır. Müxtəlif dövrlərdə bura ərəb, çin, hind və portuqalların əsarətində qalmışdır və bu millətlərin adanın və şəhərin formalaşmasında izləri hələ də izlənilir. Pxuket 1935-ci ildə qəsəbə, 13 fevral 2004-cü ildə isə şəhər statusu aldı.

1970-ci illərdə adanın sahillərində bunqalovların tikilməsi ilə burada turizm meydana gəlməyə başladı. 1970-ci illərin ortalarında burada hava limanın tikilməsi ilə turizm daha sürətlə inkişaf etdi. Hal-hazırda bura ildə 3 milyondan artıq turist gəlir.

Coğrafiyası
Şəhər Pxuket adasının cənub-şərqində, Andaman dənizinin Pxuket körfəzində yerləşir. Paytaxtdan 862 km aralıda yerləşir.

İqlimi
Keppenin iqlimlər təsnifatına görə Pxuket tropik iqlimə malikdir.  İl boyu temperatur dəyişikliyi çox azdır. Ortalama temperatur 28 °C-dir. İl iki mövsümə bölünür : nəm (iyun-oktyabr ayları) və quru (noyabr-may). İllik yağıntı miqdarı 2300 mm təşkil edir.

Əhalisi
2014-cü il 31 dekabr tarixinə olan məlumata əsasən Pxuketin 77 610 nəfər olmuşdu. Bunlardan 35 888 nəfəri kişi, 41 722 nəfər isə qadın olmuşdu. Burada əsas din Buddizm olsa da, Hinduizm dininə də sitayiş edənlər vardır.

Nəqliyyat
Şəhərdə 2 avtovağzal fəaliyyət göstərir. Buradan ölkənin müxtəlif istiqamətlərinə avtobus reysləri fəaliyyət göstərir. Pxuket Beynəlxalq Hava Limanı şəhər mərkəzindən 32 km şimalda yerləşir.
Qardaşlaşmış şəhərlər
Pxuket aşağıdakı şəhərlərlə qardaş şəhər statusuna malikdir :
  Las-Veqas, ABŞ
  Corc Taun, Malayziya

 İstinadlar 

Kateqoriya:Asiyanın liman şəhərləri